新安寺释玄运法师诔
释慧琳 (NanBei)
世滞悠旷，苦海遐长，欲善修掩，爱网宏张。法灯不曜，慧日霾光，朽宅燔仆，炎火浮扬。二仪构毁，算其有岁，三转廓辽，空劫谁计？从冥讵晓，沦川莫济，接踵既疏，实资命世。日诞明哲，降灵自缘，涵徽蕴器，有表孩年。神机幼彻，凝鉴早宣，犹玉初莹，若珠启泉。疵厌尘浊，超悟玄微，诀舍愚缚，澄剪情违。龆年植节，丱岁从师，承规检敬，肃范仪威。秉躬淳洁，淑慎心行，学辨秘源，问穷理夐。前隐用昭，往疑斯镜，匠佚工倍，思高业盛。爰自中岁，绰奥宏广，轮演法空，云涤日朗。乘衢若夷，拥门似敞，悠悠品类，式是宗仰。右河振闻，左江标秀，声因德宣，称缘道富。提奖询求，悦怿研授，仁厚犹地，志高如岫。辍餐赴嗛，舍纩矜寒，蓄无停日，财以施殚。宁贱傲色，匪贵愉颜，湛兹懿庆，均彼藉兰。教之所洽，晦识斯明，智之所诱，务以心成。接昏茂货，抚迷谅情，凭微请要，莫不咸亨。险路恒远，开引有极，生灭相挥，念念匪息。徂年寡留，西光遽逼，云变岂停，将运净域。呜呼哀哉！体深病苦，虑达四疾，针石医巫，分剂贬失。端情法旅，正想慈律，不舍界勤，誓拯群物。呜呼哀哉！合既终离，假会应谢，同悲素林，寂然中夜。谈人勖善，瞻天俨驾，即彼绀宫，去此尘舍。呜呼哀哉！绝微言于永没，毁舟航于遐澨。挨崇台之严华，芜峻堂之雕丽。舍形有其若遗，迁情灵其何界？资训仰兮眷徒，空血泪兮感逝。呜呼哀哉！